
Narva Linnavolikogu 13.01.2005 otsuse nr 3/49  ”Narva Aleksandri kiriku maa-ala detailplaneeringu algatamine“ kehtetuks tunnistamine ja detailplaneeringu menetluse lõpetamine
1. Asjaolud ja menetluse käik
Narva Aleksandri kiriku maa-ala detailplaneering on algatatud Narva Linnavolikogu 13.01.2005 otsusega nr 3/49 Narva Linnavalitsuse Arhitektuuri- ja Linnaplaneerimise Ameti ettepanekul. Detailplaneeringu koostaja on Arhitektibüroo SIIM & PÕLLUMAA OÜ. Detailplaneeringu koostamise eesmärgiks on krundi ehitusõiguse määramine, liikluskorralduse määramine ja planeeritava maa-ala kruntideks jaotamine. Planeeritava ala pindala on ca 5,8 ha.
Narva Aleksandri kiriku maa-ala detailplaneeringu menetlus on kestnud üle 11 aasta, kuid selle aja jooksul ei ole planeeringut vastu võetud. Planeeringu lähteülesanne on aegunud ning on vastuolus Narva Linnavolikogu 24.01.2013 otsusega nr 3 kehtestatud Narva linna üldplaneeringuga. Detailplaneeringu algatamisest on möödunud pikk ajavahemik, mille jooksul on muutunud linnakeskkond, nii linnaelanike kui ka avalik huvi. Planeerimisseaduse § 124 lg 2 kohaselt on detailplaneeringu eesmärk eelkõige üldplaneeringu elluviimine ja planeeringualale ruumilise terviklahenduse loomine. Detailplaneering on lähiaastate ehitustegevuse alus.
Samuti on Narva Linnavolikogu 21.06.2011 otsusega nr 110 kehtestatud Joaoru ja selle lähiala detailplaneering kattub osaliselt Narva Aleksandri kiriku detailplaneeringuga.
Narva Linnavalitsuse Arhitektuuri- ja Linnaplaneerimise Amet on seisukohal, et kuna Narva Linnavolikogu 13.01.2005 otsuse nr 3/49 tegemisest möödunud liiga pikk ajavahemik ning vahepealsel ajal on toimunud olulised muudatused üldistes linnaehituslikes seisukohtades, on kõnealune planeering tänases kontekstis realiseerimatu ning ei ole otstarbekas seda edasi menetleda.

Ülaltoodust lähtudes tuleb Narva Linnavolikogu 13.01.2005 otsus nr 3/49 ”Narva Aleksandri kiriku maa-ala detailplaneeringu algatamine“ tunnistada kehtetuks.
2. Õiguslikud alused
2.1. Planeerimisseaduse § 140 lõike 1 punkti 2 ja lõike 2 kohaselt võib detailplaneeringu või selle osa tunnistada kehtetuks, kui planeeringu koostamise korraldaja või planeeritava kinnistu omanik soovib planeeringu elluviimisest loobuda.
2.2. Vastavalt PlanS § 140 lõikele 6 tunnistab detailplaneeringu kehtetuks kohaliku omavalitsuse volikogu.
2.3. Vastavalt haldusmenetluse seaduse § 64 lõikele 2 haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama.
2.4. HMS § 68 lõige 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. Muu haldusorgan võib haldusakti kehtetuks tunnistada ainult seaduses sätestatud juhul. Pädevust ületades antud haldusakti võib tunnistada kehtetuks ka haldusakti andnud haldusorgan.
3. Otsus
Tunnistada kehtetuks Narva Linnavolikogu 13.01.2005 otsus nr 3/49 „Narva Aleksandri kiriku maa-ala detailplaneeringu algatamine“ ja lõpetada detailplaneeringu menetlemine.
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes „Põhjarannik“ ja “Город” ning ameti veebilehel.
4.2. Käesolev otsus jõustub teatavakstegemisest.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.
Aleksandr Jefimov

